b'\n_START_ARTICLE_\nLok (oro\xc5\xbeje)\n_START_PARAGRAPH_\nL\xc3\xb3k je staro hladno oro\xc5\xbeje za lov in boj.\n_START_SECTION_\nUvod\n_START_PARAGRAPH_\nUporaba loka in pu\xc5\xa1\xc4\x8dic za lov ter voja\xc5\xa1ke spopade je stara pribli\xc5\xbeno 12.000 let. Kot najstarej\xc5\xa1i prikaz loka velja slika na apneni plo\xc5\xa1\xc4\x8di iz votline des Fadets, departma Viene, Francija. Izvira iz poznega obdobja magdalenija._NEWLINE_Danes se uporablja za \xc5\xa1port (je tudi olimpijska disciplina) in, kjer je dovoljeno, za lov._NEWLINE_Sodobni loki so izdelki vrhunske tehnologije. A pravilo je bilo, da je bila izdelava loka vedno zahtevno opravilo negovanja in izrabe lesa in drugih materialov (v zgodovini predvsem usnja, lesu in lubja, ko\xc5\xbee, konjske dlake, svile, kite, ro\xc5\xbeevina)._NEWLINE_Lok je v osnovi vzmet, ki zbere z delom napenjanja vlo\xc5\xbeeno energijo in jo potem sunkovito odda. S pomo\xc4\x8djo tetive napetega loka se energija prenese na pu\xc5\xa1\xc4\x8dico, ki poleti z znatnim pospe\xc5\xa1kom v dolo\xc4\x8deno smer po \xc5\xbeelji in spretnosti strelca. Med osnovno lokostrelsko opremo spadajo naslednje stvari: lok, tetiva, pu\xc5\xa1\xc4\x8dice, \xc5\xa1\xc4\x8ditnik za prste, \xc5\xa1\xc4\x8ditnik za roko, zanka in tok za pu\xc5\xa1\xc4\x8dice. Med ostalo opremo spadajo \xc5\xa1e pripomo\xc4\x8dki, ki so razli\xc4\x8dni glede na slog streljanja in izbiro vsakega posameznika: \xc5\xa1\xc4\x8ditnik za prsi, bergerjev gumb, merilna naprava, stabilizator, spro\xc5\xbeilec, T-merilo, rezervni deli in oprema, orodja za popravilo loka in pu\xc5\xa1\xc4\x8dic._NEWLINE_Ro\xc4\x8daj je osrednji del loka, ki dr\xc5\xbei oba kraka. Pu\xc5\xa1\xc4\x8dica je sestavljena iz naslednjih delov: iz cevke, jaha\xc4\x8da, konice in peresa. Cevke so lahko iz lesa, fiberglasa, aluminija, ogljikovih vlaken, navitih okrog aluminijaste cevke. Pri cevkah sta najpomembnej\xc5\xa1a upogljivost in njena dol\xc5\xbeina. Lesene pu\xc5\xa1\xc4\x8dice so najcenej\xc5\xa1e in se v modernem lokostrelstvu le \xc5\xa1e redko uporabljajo zaradi krivljenja ob vlagi. Najtanj\xc5\xa1e in najtrdnej\xc5\xa1e so pu\xc5\xa1\xc4\x8dice iz ogljikovih vlaken in ker so tudi najla\xc5\xbeje, imajo zaradi tega tudi ni\xc5\xbejo parabolo leta._NEWLINE_Jaha\xc4\x8di pu\xc5\xa1\xc4\x8dic so ponavadi iz umetne mase, podobno je tudi s peresi. Dol\xc5\xbeina peres je razli\xc4\x8dna, zato si jo lahko posameznik prilagodi svojim lastnim potrebam. Enako velja tudi za konice, ki jih mora izbrati posameznik glede na lastno znanje in upo\xc5\xa1tevajo\xc4\x8d ostalo opremo, ko ugla\xc5\xa1uje lok. Klju\xc4\x8dno je prilagoditi opremo znanju strelca, nekatera oprema je tudi bolj kompatibilna.\n_START_SECTION_\nDolgi lok\n_START_PARAGRAPH_\nDolgi lok (angle\xc5\xa1ko longbow) je izvorni lok. V svoji za\xc4\x8detni izvedbi je sestavljen iz upogljivega lesa in tetive. Pravi dolgi lok je dolg toliko, kot je visok strelec. Ima obliko \xc4\x8drke D. Najstarej\xc5\xa1e najdbe so iz mezolitika (Holmegaard, Danska). Izdelani so bili najprej iz lesa bresta, kasneje iz tisovine. Ta tip loka je bil v uporabi do bronaste dobe._NEWLINE_V srednjem veku so bili slavni lokostrelci Vali\xc5\xbeani in Angle\xc5\xbei. V veliko bitkah v stoletni vojni so zmagali Angle\xc5\xbei predvsem zaradi odli\xc4\x8dnih lokostrelcev, ki so jih izbirali na podlagi prvih lokostrelskih tekmovanj._NEWLINE_Za razliko od uporabe loka pri lovu in v \xc5\xa1portu se v bojih ni merilo, streljali so v salvah. V starih kronikah je zapisano, da so pu\xc5\xa1\xc4\x8dice padale na nasprotnika kot sneg. Povpre\xc4\x8den angle\xc5\xa1ki lokostrelec je imel v idealnih razmerah v zraku isto\xc4\x8dasno 8 pu\xc5\xa1\xc4\x8dic, kar pomeni, da je bila osma pu\xc5\xa1\xc4\x8dica izstreljena, ko prva \xc5\xa1e ni bila na cilju. Voja\xc5\xa1ki loki so zahtevali veliko mo\xc4\x8d za napenjanje (do 100\xc2\xa0lbs, pribli\xc5\xbeno 500 N). Pomembno tradicijo lokostrelstva poznajo tako v Tur\xc4\x8diji, Gr\xc4\x8diji, Rimu, Kitajski. Lok je veljal velikokrat kot sekundarno oro\xc5\xbeje pehote, \xc5\xa1ele kasneje so se vojaki specializirali za lokostrelstvo. Angle\xc5\xa1ki dolgi lok je sicer bil odlo\xc4\x8dujo\xc4\x8da tehnolo\xc5\xa1ka prednost, a ne velja za tradicionalno najve\xc4\x8dji tradicionalni lok. To je bil kitajski lok, ki je bil praviloma visok tudi do 2 metra, a ni bil pro\xc5\xbeen v ve\xc4\x8djih koli\xc4\x8dinah.\n_START_SECTION_\nLok za konjenico\n_START_PARAGRAPH_\nLok za konjenike je kraj\xc5\xa1i od loka za pehoto. Z njim se strelja med je\xc5\xbeo in so ga razvili in uporabljali izven Evrope._NEWLINE_Najpolj znani po teh lokih so Huni in Mongoli, katerim ob njihovih pohodih na zahod napadeni niso mogli postaviti nasproti ustreznih voja\xc5\xa1kih sil. Voja\xc5\xa1ka prednost napadalcev je bila v masovni uporabi lahke konjenice, oboro\xc5\xbeene z loki, ki je bila zelo premi\xc4\x8dna in je lahko izvajala napade dale\xc4\x8d v obmo\xc4\x8dje nasprotnika._NEWLINE_Naslednji primer za u\xc4\x8dinkovito uporabo loka so Koman\xc4\x8di, ki so jih v 19. stoletju vojaki mladih Zdru\xc5\xbeenih dr\xc5\xbeav Amerike imenovali najbolj\xc5\xa1a lahka konjenica na svetu._NEWLINE_Konjeni\xc5\xa1ki lok Hunov, Mongolov in kasneje Turkov je izredno napreden izdelek tistega \xc4\x8dasa. Izdelani so bili iz lesa, tetiv in \xc5\xbeivalskih rogov, pri \xc4\x8demer je bil les pogosto le nosilec \xc5\xbeivalskih materialov. Loki so bili zelo lahki in pri tem u\xc4\x8dinkoviti._NEWLINE_Prednost tetiv in roga je v zelo veliki sposobnosti shraniti energijo in jo kasneje oddati pu\xc5\xa1\xc4\x8dici. Pri relativno majhni potrebni mo\xc4\x8di v primerjavi z dolgim lokom (samo 75 funtov) je lahko izstrelil posebne lahke pu\xc5\xa1\xc4\x8dice 500\xe2\x80\x93800 metrov dale\xc4\x8d._NEWLINE_Pomanjkljivost teh lokov je bila velika ob\xc4\x8dutljivost na vlago. Vlaga lahko razjede \xc5\xbeivalsko lepilo in lok nepovratno razpade. Tega problema v suhih stepah ni bilo, v Evropi pa je po nekaterih trditvah pripomogel k umiku Hunov okrog leta 600._NEWLINE_Problem streljanja s konjskega hrbta je v tem, da je potrebno ustreliti v trenutku, ko so vse \xc5\xa1tiri noge konja v zraku in se na strelca ne prena\xc5\xa1a nobenih tresljajev. To sposobnost je dobil strelec le z dolgoletno vajo.\n_START_SECTION_\nKjudo lok\n_START_PARAGRAPH_\nJaponski Kjudo (Kyudo) lok je asimetri\xc4\x8den. Spodnji del loka je kraj\xc5\xa1i in mo\xc4\x8dnej\xc5\xa1i kot zgornji del. Tako se razdalja do konjskega hrbta bolje izkoristi.\n_START_SECTION_\nZgodovina\n_START_PARAGRAPH_\nProti koncu 13. stoletja je postal dolgi lok v zahodni Evropi naju\xc4\x8dinkovitej\xc5\xa1e oro\xc5\xbeje za boj na razdalji, ki ga je upravljal samo en vojak. Voja\xc5\xa1ko uporabo so najprej uvedli Angle\xc5\xbei v srednjem veku._NEWLINE_\xc5\xbde Viljem Osvajalec je v bitki pri Hastingsu uporabil ve\xc4\x8dje \xc5\xa1tevilo francoskih lokostrelcev proti enotam kralja Haralda, vendar so bili tako kot \xc5\xa1tevilnej\xc5\xa1i angle\xc5\xa1ki lokostrelci opremljeni le s kratkimi loki._NEWLINE_\xc5\xbde v 11. stoletju poro\xc4\x8dajo o vali\xc5\xbeanskih lokostrelcih, katerih pu\xc5\xa1\xc4\x8dice so prebile 10\xc2\xa0cm debela hrastova vrata. Kralj Edvard I. je po podjarmljenju Vali\xc5\xbeanov v poznem 13. stoletju v svoje enote uvedel dolgi lok. Najprej so uporabljali le vali\xc5\xbeanske lokostrelce, kasneje so za\xc4\x8deli \xc5\xa1olati za lokostrelce z dolgim lokom tudi Angle\xc5\xbee._NEWLINE_\xc5\xa0olanje lokostrelca z dolgim lokom je zahtevalo ve\xc4\x8d let dolge vaje._NEWLINE_Za izdelavo dolgih lokov so Angle\xc5\xbei uporabljali tisovino, ki je trdna in elasti\xc4\x8dna._NEWLINE_Tudi v drugih evropskih de\xc5\xbeelah so spoznali vrednost dolgega loka, nikjer pa ni dobil takega pomena kot v Angliji._NEWLINE_Lokostrelske enote so bile pogosto \xc5\xbertve napadov sovra\xc5\xbene konjenice. \xc4\x8ce so uspeli konjeniki dose\xc4\x8di lokostrelce, lokostrelci (brez oklepov!) in oboro\xc5\xbeeni za boj na blizu samo z bodali, prakti\xc4\x8dno niso imeli mo\xc5\xbenosti pre\xc5\xbeivetja. Zato so jih praviloma varovali te\xc5\xbeko oboro\xc5\xbeeni pe\xc5\xa1aki v oklepih._NEWLINE_\xc5\xa0e v letu 1590 je angle\xc5\xa1ki plemi\xc4\x8d John Smyth izkori\xc5\xa1\xc4\x8dal prednosti dolgega loka pred tedaj \xc5\xbee obi\xc4\x8dajnimi arkebuzami in mu\xc5\xa1ketami. Poudarjal je, da lok nima nobenega mehanizma, ki bi se lahko pokvaril in ve\xc4\x8djo u\xc4\x8dinkovitost loka v primerjavi s takratnimi pu\xc5\xa1kami. Prav tako je gost oblak pu\xc5\xa1\xc4\x8dic zelo \xc5\xa1kodil bojni morali nasprotnika._NEWLINE_Dolgi lok se je uporabljal \xc5\xa1e v angle\xc5\xa1ki dr\xc5\xbeavljanski vojni v sredini 17. stoletja, vendar so ga tudi v Angliji kmalu potem opustili. Mu\xc5\xa1kete so postale u\xc4\x8dinkovitej\xc5\xa1e in so brez problemov prebijale oklepe. Poleg tega je bilo pomembno, da je bilo \xc5\xa1olanje strelca z mu\xc5\xa1keto bistveno kraj\xc5\xa1e kot \xc5\xa1olanje lokostrelca.'